北郊迎冬赋（以题为韵）
王起 (Tang)
我皇审缇幕。候元英。法天之序。立人之程。律变于冬。必顺时而冬命。水盛于北。亦随方而北迎。所以修旧典。阐鸿名。受太史之先谒。率偫辟而躬营。况肃杀以北陆。将昭宣乎上京。于时时和岁丰。劳农息力。结冰于坎。改火于国。天欣玉烛之太和。人受铜浑之罔忒。由是文物成。声明饰。皇皇济济。锵锵翼翼。向仙跸之驻。方引旆于司南。望晓星之残。尚建杓于礼北。及夫禁城启。寒漏极。分天仗而云布。遵皇衢而绳直。严飙绝元辂之响。爱日动铁骊之色。一人由之而展容。万姓于焉而仰德。既而臻灵坛。荐嘉肴。奠之以玉。缩之以茅。虽布政于元堂。以居乎左个。而司晨者黑帝。必祭于北郊。盖示敬于端冕。非取乐于悬匏。及夫整宸仪。回天步。考时训而咸若。稽月令而毕赋。导严凝之气。无夺其伦。应广莫之风。不愆于度。则知北郊之为礼。所以佐天而成功。亦以感神而叶中。故宜百神肸蚃。万宇朝宗。岂止运行而成岁。闭蛰而为冬。